google/wiki40b huggingface dataset:
Hughes H-4 Hercules

Ανάπτυξη και σχεδίαση

Ο Henry J. Kaiser, κατασκευαστής πλοίων Liberty, πρότεινε την δημιουργία μιας μεγάλης αερακάτου που θα μετέφερε υλικό και στρατεύματα υποστηρίζοντας την πολεμική προσπάθεια των ΗΠΑ. Συνεργάστηκε για τον σκοπό αυτό με τον διάσημο επιχειρηματία Χάουαρντ Χιουζ (Howard Hughes) ο οποίος, μεταξύ πολλών άλλων δραστηριοτήτων, είχε αναπτύξει στο παρελθόν διάφορα αεροσκάφη και διέθετε σχετική εμπειρία. Η αεράκατος που θα δημιουργούσαν ονομάζονταν αρχικά HK-1 (Hughes-Kaiser 1) όταν όμως ο Kaiser αποσύρθηκε από το εγχείρημα το 1944 μετονομάστηκε σε H-4. Η ανάγκη για την κατασκευή ενός τόσο μεγάλου μεταγωγικού αεροσκάφος προέκυψε το 1942, όταν τα κομβόι των Συμμάχων είχαν μεγάλες απώλειες από τα υποβρύχια του Άξονα, ιδίως στον Ατλαντικό Ωκεανό.
Βασικός όρος του συμβολαίου ήταν ότι για την κατασκευή δεν θα απαιτούνταν η χρήση στρατηγικών υλικών, κάτι που είχε σαν συνέπεια την επιλογή του ξύλου ως κύριου δομικού υλικού. Μέχρι τότε δεν είχε κατασκευαστεί ποτέ αεροσκάφος αυτού του μεγέθους και μάλιστα έχοντας σαν βάση το ξύλο. Επρόκειτο για ένα εντυπωσιακό οκτακινητήριο αεροσκάφος, που θα μπορούσε να μεταφέρει σε μεγάλες αποστάσεις 750 πλήρως εξοπλισμένους στρατιώτες ή δύο μέσα άρματα μάχης M4 Sherman.
Η ανάπτυξη του H-4 είχε σημαντικές δυσκολίες και καθυστερήσεις και έγινε με αργούς ρυθμούς. Το H-4 δεν ήταν ακόμα έτοιμο όταν τελείωσε ο πόλεμος παρόλο που η αμερικανική κυβέρνηση είχε ξοδέψει 22 εκατομμύρια δολάρια και ο Χάουαρντ Χιουζ άλλα 18 εκατομμύρια δολάρια από ίδιους πόρους. Το όλο εγχείρημα ήταν αντικείμενο κριτικής. Μάλιστα ο Χιουζ κλήθηκε να καταθέσει ενώπιον επιτροπής της Γερουσίας σχετικά με την χρήση κρατικής χρηματοδότησης για την ανάπτυξη του αεροσκάφους. Τελικά η πρώτη και μοναδική πτήση πραγματοποιήθηκε στις 2 Νοεμβρίου 1947 στο Long Beach (Καλιφόρνια). Διανύθηκε απόσταση ενός μιλίου σε ύψους 20 μέτρων με ταχύτητα 160 km/h και την όλη πτήση να διαρκεί λιγότερο από ένα λεπτό.

Το H-4 Hercules σήμερα

Από την παρθενική του πτήση το 1947 μέχρι και τον θάνατο του Χάουαρντ Χιουζ το 1976, το αεροσκάφος παρέμεινε κλεισμένο σε ένα κλιματιζόμενο υπόστεγο, όπου διατηρούνταν ικανό να πετάξει. Το κόστος συντήρησης του ήταν ένα εκατομμύριο δολάρια ανά έτος. Στην συνέχεια αγοράσθηκε από τον Jack Wrathe. Το 1988 αγόρασε το αεροσκάφος η Walt Disney Company. Τέλος το 1992 αγοράσθηκε από τους συνιδρυτές του Evergreen Aviation and Space Museum. Εκεί επισκευάσθηκε και αποκαταστάθηκε και από το 2001 και μετά αποτελεί έκθεμα του μουσείου.
Anurakthi

Η Anurakthi είναι Σανσκριτική ταινία που γυρίστηκε στην Κεράλα της Ινδίας. Η ταινία μιλά για την Ινδική τέχνη Κουντιγιάτομ. Αυτή είναι η πρώτη Σανσκριτική ταινία που περιέχει μουσική επένδυση. Το τραγούδι γυρίστηκε σε 3D ενώ είναι και η πρώτη σανσκριτική ταινία 3D. Η ταινία προβλήθηκε και στο 48ο Διεθνές Φεστιβάλ Κινηματογράφου της Ινδίας που έλαβε χώρα στην Γκόα το 2017. Η ταινία κέρδισε το ειδικό βραβείο κριτικής επιτροπής για την καλύτερη περιφερειακή ταινία στο 5ο Διεθνές Φεστιβάλ Κινηματογράφου του Ρατζαστάν στη Τζαϊπούρ το 2018.

Πλοκή

Η ταινία περιστρέφεται γύρω από έναν Παντζάμπι (Βάνι Βασίσθ) που φτάνει στην Κεράλα για να μάθει την αρχαία μορφή του χορού Κουντιγιάταμ από ένα επαγγελαμτία (Καλαμαντάλαμ Σίβαν Ναμπουντίρι). Ο γιος του δασκάλου ερωτεύεται με τον Παντζάμπι και αργότερα μπερδεύει τη σχέση μεταξύ του πατέρα και του μαθητή.
Αζερικό αλφάβητο

Το αζερικό αλφάβητο (αζερικά: Azərbaycan əlifbası‎, με το προηγούμενο αλφάβητο: Azärbaycan älifbası) της Δημοκρατίας του Αζερμπαϊτζάν είναι ένα αλφάβητο βασισμένο στο λατινικό, για την γραφή της αζερικής γλώσσας. Αυτό αντικατέστησε προηγούμενες εκδόσεις που βασίζονταν στο κυριλλικό και αραβικό αλφάβητο. 
Στο Ιράν, η αραβική γραφή χρησιμοποιείται για την γραφή της αζερικής γλώσσας. Ενώ υπήρξαν μερικές προσπάθειες προτυποποίησης, η ορθογραφία και η σειρά των γραμμάτων σε χρήση διαφέρουν ευρέως στους Αζέρους συγγραφείς του Ιράν, με δύο κύριους κλάδους, όπως την ορθογραφία που χρησιμοποιείται από τα περιοδικά Μπεχζάντ Μπεχζαντί και Αζάρι, και την ορθογραφία που χρησιμοποιείται στο περιοδικό Βαρλίκ (και τα δύο είναι τρίμηνα που δημοσιεύονται στην Τεχεράνη).
Στη Ρωσία, το Κυριλλικό αλφάβητο είναι ακόμα σε χρήση.

Σβα (Ə)

Το νέο λατινικό αλφάβητο εισήχθη τα Χριστούγεννα του 1991, το γράμμα Ä επιλέχθηκε για να εκπροσωπήσει τον ήχο /æ/. Ωστόσο, στις 16 Μαΐου, 1992, αντικαταστάθηκε από το ιστορικό Σβα (Ə ə). Μολονότι η χρήση των Ä ä (που χρησιμοποιείται επίσης στα ταταρικά, τουρκμενικά και Γκαγκαουζιανά) φαίνεται να είναι μια απλούστερη εναλλακτική λύση. Επίσης, το Σβα υπήρχε συνεχώς την περίοδο 1929-91 για να αντιπροσωπεύει το πιο κοινό φωνήεν της Αζερικής γλώσσας, στα δύο μετα-αραβικά αλφάβητα (λατινικό και Κυριλλικό) του Αζερμπαϊτζάν.
Ιωάννα Εμμανουέλα της Καστίλης

Η ζωή της

Ήδη πριν από το γάμο με τον Eρρίκο Β΄, η Ιωάννα Εμμανουέλα ήταν η κληρονόμος της Escalona και της Peñafiel, εκτός από τη Βισκάγια, μια κληρονομιά που έλαβε από τη μητέρα της.
Η μεγαλύτερη αδελφή της, Κωνσταντία Μανουέλα, παντρεύτηκε τον Ινφάντη της Πορτογαλίας Πέτρο, με τον οποίο είχαν την ίδια ηλικία αλλά πέθανε πριν γίνει βασιλιάς. Είχε ένα γιο που ήταν βασιλιάς της Πορτογαλίας, τον Φερδινάνδο Α΄.
Στις 27 Ιουλίου 1350 η Ιωάννα Εμμανουέλα παντρεύτηκε στο βασιλικό παλάτι της Σεβίλλης μυστικά τον Ερρίκο, νόθο γιο του Αλφόνσου ΙΑ΄ της Καστίλης και της Ελεονώρας ντε Γκουζμάν. Ο Ερρίκος έγινε το 1369 κυρίαρχος της Καστίλης όταν σκότωσε τον αδελφό του Πέτρο Α΄ μετά τη μάχη του Montiel.
Η Ιωάννα Εμμανουέλα χήρεψε το 1379, αποσύρθηκε στη Σαλαμάνκα, όπου και πέθανε στις 27 Μαρτίου 1381 και θάφτηκε στο Τολέδο, στο μοναστήρι της Σάντα Μαρία.
Αντίπαλος με τις σκιές (ταινία)

Πλοκή

Ο Αρτιόμ είναι ένας ανερχόμενος μποξέρ που ετοιμάζεται να διεκδικήσει τον τίτλο του πρωταθλητή και ο μάνατζερ του, ο διεφθαρμένος επιχειρηματίας Βάλιεφ, έχει στοιχηματίσει πολλά χρήματα πάνω του. Στο ρινγκ όμως, ο Αρτιόμ όχι μόνο βγαίνει νοκ-άουτ, αλλά κινδυνεύει να τυφλωθεί μόνιμα και χρειάζεται επειγόντως να εγχειριστεί. Με τον Βάλιεφ να αρνείται κάθε αποζημίωση, η φίλη του Αρτιόμ, η γοητευτική Βίκα, αποφασίζει να ζητήσει χρήματα από τον πρώην φίλο της Ίγκορ, ένα πλούσιο νονό (μαφιόζος) του μοσχοβίτικου υπόκοσμου. Όταν όμως βρίσκει τον Ίγκορ δολοφονημένο, ξεκινά ένα ανελέητο κυνηγητό ανάμεσα στις αντίπαλες συμμορίες και την αστυνομία... Κυνηγημένοι και προδομένοι, ο Αρτιόμ και η Βίκα τρέχουν να σωθούν αλλά ταυτόχρονα καταστρώνουν ένα τολμηρό σχέδιο για να βρουν τα απαραίτητα χρήματα: την ληστεία μίας τράπεζας που ανήκει τον Βάλιεφ.
Πανελλήνιο πρωτάθλημα ανώμαλου δρόμου γυναικών 1950

Το Β΄ Πανελλήνιο πρωτάθλημα ανώμαλου δρόμου γυναικών 1950, διεξήχθη στις 12 Mαρτίου στη Νέα Φιλαδέλφεια, με αφετηρία και τερματισμό το γήπεδο της ΑΕΚ και τον κυρίως αγώνα να διεξάγεται στο εκεί Άλσος, σε διαδρομή μήκους 1.500μ. Μετείχαν 9 αθλητριες. Πρωταθλήτρια αναδείχθηκε η Σαββατιανού της Κηφισιάς.
Μπόμπι Μπράουν

Βιογραφία

Ο Μπράουν ξεκίνησε να αγωνίζεται από την ομάδα του λυκείου του Γουέστσεστερ και φοίτησε στο πανεπιστήμιο του Φούλερτον της Καλιφόρνια από το 2003 μέχρι το 2007. Καλύτερη χρονιά του ήταν η τέταρτη, κατά την οποία είχε μέσο όρο 20,2 πόντων, 5,1 ασίστ και 2,7 ριμπάουντ.
Παρά την πορεία του στο κολεγιακό πρωτάθλημα, δεν μπόρεσε να γίνει ντραφτ από κάποια ομάδα του ΝΒΑ και υπέγραψε στην γερμανική Άλμπα Βερολίνου τον Αύγουστο του 2007. Αγωνίστηκε σε δέκα αγώνες πρωταθλήματος με μέσο όρο 16,0 πόντων και πέτυχε 44 πόντους στη νίκη της Άλμπα κατά της Μπόσνα Σαράγεβο με 141-127, σε αγώνα για το Eurocup που έληξε μετά από πέντε πεντάλεπτες παρατάσεις.
Το καλοκαίρι του 2008, αγωνίστηκε σε Summer League του NBA με τους Νιου Ορλίνς Χόρνετς, υπογράφοντας στην συνέχεια διετές συμβόλαιο με τους Σακραμέντο Κινγκς. Τον Φεβρουάριο του 2009, δόθηκε ως ανταλλαγή στους Μινεσότα Τίμπεργουλβς, ενώ τον επόμενο Σεπτέμβριο δόθηκε στους Νιου Ορλίνς Χόρνετς. Τον Ιανουάριο του 2010, ανταλλάχθηκε και πάλι, οδηγούμενος αυτή την φορά στους Λος Άντζελες Κλίπερς. Το καλοκαίρι του 2010, αγωνίστηκε στο Summer League με την φανέλα των Τορόντο Ράπτορς.
Τον Σεπτέμβριο του 2010, υπέγραψε στην πολωνική Ασέκο Γκντίνια‎‎‎, από την οποία αφέθηκε ελεύθερος τρεις μήνες αργότερα λόγω κακών εμφανίσεων στην Ευρωλίγκα. Στις 3 Δεκεμβρίου 2010, υπέγραψε στον Άρη Θεσσαλονίκης, αντικαθιστώντας τον Πιρ Πιρς. Με τους "κίτρινους" έπαιξε σε τριάντα αγώνες πρωταθλήματος, έχοντας 15,2 πόντους και 4,0 ασίστ.
Την επόμενη σεζόν, φόρεσε την φανέλα της γερμανικής Όλντενμπουργκ, καταλαμβάνοντας την δέκατη θέση στο πρωτάθλημα της μπασκετικής Μπουντεσλίγκα. Το 2012-13, αγωνίστηκε στην ιταλική Μοντεπάσι Σιένα, έχοντας μέσους όρους 17,3 πόντων στο πρωτάθλημα και 18,8 πόντων στην Ευρωλίγκα, ενώ ήταν τέταρτος στις ασίστ με 5,3. Το ρεκόρ πόντων του για εκείνη την χρονιά ήταν οι 41 που πέτυχε στη νίκη της Σιένα κατά της Φενέρμπαχτσε Ούλκερ με 98-92, στις 4 Ιανουαρίου 2013, το οποίο τον ώθησε να αναδειχθεί MVP της Ευρωλίγκα για τον πρώτο μήνα του 2013.
Το καλοκαίρι του 2013, υπέγραψε στους Ντόνγκουαν Λέοπαρντς από την Κίνα, σκοράροντας 74 πόντους στη νίκη κατά των Σίτσουαν Μπλού Γουέιλς με 137-135, στις 27 Δεκεμβρίου 2013. Τον Μάιο του 2014, ανανέωσε το συμβόλαιο του με την κινέζικη ομάδα για τρία ακόμη χρόνια.
Μετά από ένα σύντομο πέρασμα από την τουρκική Μπεσίκτας το 2016, επέστρεψε στο ΝΒΑ υπογράφοντας στους Χιούστον Ρόκετς στις 23 Σεπτεμβρίου 2016. Στις 5 Γενάρη έφυγε από τους Ρόκετς. Στις 22 Φεβρουαρίου ανακοινώθηκε από τον Ολυμπιακό.
Λεωνίδας Κακούρης

Βιογραφικό

Έκανε την πρώτη του τηλεοπτική εμφάνιση στην παιδική σειρά "Του Κουτιού τα Παραμύθια" το 1987 στην ΕΤ1. Ακολούθησε η δραματική σειρά της Έλενας Ακρίτα και του Γιώργου Κυρίτση "Γόβα Στιλέτο" τη σεζόν 1993-1994 και μία συμμετοχή στην σειρά "Έρωτας και Πάθος". Την περίοδο 1995-1996 συμμετείχε στις σειρές "Ο πρίγκιπας" και "Η φυλή των ανθρώπων". 
Από το 1996 μέχρι το 1998 ερμήνευσε τον ρόλο του Τίμου Δράκου στην καθημερινή σειρά του Νίκου Φώσκολου "Η Λάμψη" έχοντας έτσι πρωταγωνιστικό ρόλο στον 6ο και 7ο κύκλο της σειράς. Τη σεζόν 2000-2001 είχε έναν από τους πρωταγωνιστικούς ρόλους στη δραματική σειρά "Σαν χειμωνιάτικη λιακάδα" ενώ ακολούθησαν οι συμμετοχές στις σειρές "Απαγορευμένη Αγάπη" και "Μόνη εξ αμελείας". Την περίοδο 2005-2007 έλαβε μέρος στην δραματική σειρά του Στράτου Μαρκίδη "Της Αγάπης Μαχαιριά". Ακολούθησαν οι σειρές "Ο γητευτής", "Έχω ένα μυστικό", "Οι ιστορίες του αστυνόμου Μπέκα" και "Αληθινοί Έρωτες". Από το 2009 μέχρι το 2011 είχε ένα από τους πρωταγωνιστικούς ρόλους στην καθημερινή σειρά του ANT1 "Κάρμα". Μετά από τηλεοπτική αποχή 8 χρόνων επέστρεψε τηλεοπτικά τη σεζόν 2018-2019 με το ρόλο του Λευτέρη Ανδρέου στην δραματική σειρά "Η Επιστροφή". 
Έκτος από τις τηλεοπτικές του συμμετοχές έχει δώσει τη φωνή σε διάφορες ταινίες και σειρές κινουμένων σχεδίων με πιο γνώστη συμμετοχή στη σειρά ταινιών "Η εποχή των παγετώνων".
Κυβερνητικό Συμβούλιο Εξωτερικών και Άμυνας

Το Κυβερνητικό Συμβούλιο Εξωτερικών και Άμυνας (ΚΥΣΕΑ) είναι το ανώτατο όργανο λήψης αποφάσεων σε θέματα εξωτερικής πολιτικής και εθνικής άμυνας στην Ελλάδα. Ιδρύθηκε το 1986 από τον Ανδρέα Παπανδρέου. Το ΚΥΣΕΑ είναι υπεύθυνο, μεταξύ άλλων, για την επιλογή των Αρχηγών των τεσσάρων Γενικών Επιτελείων των Ενόπλων Δυνάμεων (ΓΕΕΘΑ, ΓΕΣ, ΓΕΝ, ΓΕΑ) και για την επιλογή των Αρχηγών των Σωμάτων Ασφαλείας. Πρόεδρος του ΚΥΣΕΑ είναι ο Πρωθυπουργός.

Ιστορία

Στον τομέα της εθνικής άμυνας, είχαν λειτουργήσει και παλαιότερα διάφορα παρόμοια σχήματα όπως το ΑΣΕΑ (Ανώτατο Συμβούλιο Εθνικής Άμυνας) στις μέρες του Ευάγγελου Αβέρωφ. Ο Ανδρέας Παπανδρέου μετά το 1981 εισήγαγε ένα νέο, περισσότερο προσωπικό και «προεδρικό» τρόπο λήψης αποφάσεων. Η δημιουργία του ΚΥΣΕΑ ως ανώτατης αρχής για θέματα εθνικής άμυνας και εξωτερικής πολιτικής από τον Α. Παπανδρέου ήταν παρόμοια με τη δημιουργία του ΑΣΟΠ (Ανώτατο Συμβούλιο Οικονομικής Πολιτικής) για οικονομικά θέματα.
Η σύνθεση του ΚΥΣΕΑ μεταβάλλεται από τον εκάστοτε πρωθυπουργό. Ο Ανδρέας Παπανδρέου προτιμούσε ένα σχετικά «κλειστό» ΚΥΣΕΑ στο οποίο συμμετείχαν λίγοι υπουργοί και υπηρεσιακοί παράγοντες, αλλά οι διάδοχοί του αύξησαν τον αριθμό των μελών του.

Πρόταση για μετατροπή σε Συμβούλιο Εθνικής Ασφάλειας

Πολιτικοί επιστήμονες και αναλυτές τα τελευταία χρόνια έχουν προτείνει τη μετατροπή του ΚΥΣΕΑ σε συμβούλιο εθνικής ασφάλειας, όπως αυτό των ΗΠΑ. Ωστόσο, έχει εκφραστεί και η άποψη διατήρησης του ΚΥΣΕΑ όπως είναι, καθώς υπάρχει ο φόβος ένα συμβούλιο εθνικής ασφάλειας να μετατραπεί σε χώρο «βολέματος» αποστράτων αξιωματικών και συνταξιούχων διπλωματών προσκείμενων στην εκάστοτε κυβέρνηση.
Ρόμαν Α΄ του Κιέβου

Βιογραφία

Ήταν γιος τού Ροστισλάβ Α΄ πρίγκιπα του Σμολένσκ.
Εγκαταστάθηκε προσωρινά ως μεγάλος πρίγκιπας τού Κιέβου τον Ιούλιο τού 1171 και γρήγορα αντικαταστάθηκε από τον εξάδελφο τού πατέρα του Μιχαήλ πρίγκιπα τού Βλαντίμιρ.
Κύπελλο Κύπρου ποδοσφαίρου ανδρών 1992-93

Σύστημα διεξαγωγής

Στο κύπελλο Κύπρου 1992-93 συμμετείχαν οι 14 ομάδες του πρωταθλήματος Α΄ κατηγορίας 1992-93, οι 14 ομάδες του πρωταθλήματος Β΄ κατηγορίας 1992-93, οι 14 ομάδες του πρωταθλήματος Γ΄ κατηγορίας 1992-93 και οι 30 από τις 40 ομάδες του πρωταθλήματος Δ΄ κατηγορίας 1992-93.
Διεξήχθη σε 7 γύρους. Διεξήχθη με το σύστημα νοκ-άουτ. Στους δύο προκριματικούς γύρους και στον α΄ γύρο έγιναν μονοί αγώνες στην έδρα της ομάδας που είχε κληρωθεί ως γηπεδούχος. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε γινόταν επαναληπτικός αγώνας στην έδρα της φιλοξενούμενης ομάδας. Σε περίπτωση και που ο επαναληπτικός έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε εκτελούνταν πέναλτι. 
Στους 3 επόμενους γύρους έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που πετύχαινε τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που σημειώθηκε εκτός έδρας λογιζόταν διπλό. Η ομάδα που με βάση το σύστημα αυτό, έχει τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες είχαν επιτύχει τον ίδιο αριθμό τερμάτων στην έδρα τους ή εκτός έδρας, δινόταν ημίωρη παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης  και οι δύο ομάδες επιτύγχαναν τον ίδιο αριθμό τερμάτων τα τέρματα που σημειώθηκαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν σημειώνονταν τέρματα, η πρόκριση καθοριζόταν με την εκτέλεση πέναλτι. Ο τελικός ήταν μονός. 
Η κυπελλούχος ομάδα είχε το δικαίωμα συμμετοχής στο Κύπελλο Κυπελλούχων Ευρώπης ποδοσφαίρου 1993-94.
Νικόλαος Σβίγγος

Πρώτα χρόνια και σπουδές

Γεννήθηκε το 1952 στη Θήβα, όπου και τελείωσε το δημοτικό σχολείο, το γυμνάσιο και το λύκειο. Το 1979 αποφοίτησε από την Ιατρική Σχολή του Πανεπιστημίου Αθηνών. Το 1983 διορίσθηκε στο Γ’ Θεραπευτήριο ΙΚΑ της Αθήνας, όπου ολοκλήρωσε την ειδίκευση του στην Παθολογία το 1985. Υπήρξε αθλητής στίβου της Εθνικής Ομάδας και πρόεδρος του Ομίλου Αντισφαίρισης Θήβας. Έκτοτε ζει μόνιμα και εργάζεται στη Θήβα.

Πολιτική σταδιοδρομία

Στις δημοτικές εκλογές του 1990, εκλέχθηκε δήμαρχος Θηβαίων, εξασκώντας παράλληλα και το επάγγελμά του. Στις δημοτικές εκλογές του 2006, επανεκλέχθηκε δήμαρχος με την στήριξη του Πανελληνίου Σοσιαλιστικού Κινήματος, λαμβάνοντας 6.504 ψήφους και ποσοστό 51,79%. Στις αυτοδιοικητικές εκλογές του 2010, έθεσε ξανά υποψηφιότητα για τον δήμο Θηβαίων, αλλά ηττήθηκε από τον Σπύρο Νικολάου.
Βραβεία Αμερικανικής Ακαδημίας Κινηματογράφου 1940

Η 13ηη Απονομή των Βραβείων της Ακαδημίας Κινηματογράφου, που τίμησε τις καλύτερες επιδόσεις στο χώρο του κινηματογράφου για το έτος 1999, έλαβε χώρα στις 23 Φεβρουαρίου 1941. Η τελετή πραγματοποιήθηκε στο Θέατρο Κόντακ στο Χόλιγουντ της Καλιφόρνιας και την παρουσίαση ανέλαβε για πρώτη φορά ο Κρις Ροκ. Στην αμερικανική τηλεόραση μεταδόθηκαν από το δίκτυο ABC.
Ροβέρτος του Μω

Βιογραφία

Ήταν ο τέταρτος γιος του Ερβέρτου Β΄ κόμη του Βερμαντουά, Μω, Σουασόν και της Αδέλας των Ροβερτιδών, κόρης του Ροβέρτου Α΄ της Δυτικής Φραγκίας.
Όταν το 943 ο πατέρας του απεβίωσε, οι έξι γιοί του μοίρασαν τις κτήσεις του και ο Ροβέρτος έλαβε το Μω. Ο ίδιος απεβίωσε π. το 967/8 και τον διαδέχθηκε ο μόνος γιος του Ερβέρτος Γ΄.
Μανουήλ Τάγαρις

Βιογραφία

Ο Οίκος των Τάγαρι δεν ήταν από την αρχή υψηλής καταγωγής· εμφανίζεται για πρώτη φορά στις αρχές του 14ου αι. με ευάριθμα μέλη. Ο Μανουήλ υπηρέτησε ως κυβερνήτης της Φιλαδέλφειας π. από το 1309 και από εκεί αναχαίτισε Τουρκική επίθεση το 1310/11. Με τη γενναιότητα και την ικανότητά του στους πολέμους εναντίον των Οθωμανών της Μικράς Ασίας κέρδισε την εκτίμηση του Ανδρονίκου Β΄ Παλαιολόγου, που τον έκανε συγκλητικό, βάζοντάς τον έτσι μεταξύ των αριστοκρατών της Συγκλήτου. Μάλιστα τον πάντρεψε με την ανιψιά του Θεοδώρα. Κατά τη διάρκεια της μακράς θητείας του στη Φιλαδέλφεια ο Μανουήλ συγκρούστηκε με τον Θεόληπτο επίσκοπο της πόλης και με τον Μανουήλ Γαβαλά επίσκοπο της Εφέσου.
Τον Απρίλιο του 1321 ο Τάγαρις ανήλθε στην υψηλή θέση του μεγάλου στρατοπεδάρχου στην Αυλή της Κωνσταντινούπολης, όταν ο εγγονός τού Ανδρονίκου Β΄, ο Ανδρόνικος Γ΄ Παλαιολόγος, εγκατέλειψε την πρωτεύουσα. Έτσι άρχισε ο πρώτος εμφύλιος των ετών 1321-28· ο Ανδρόνικος Β΄ διέταξε τον Μανουήλ να ακολουθήσει και να συλλάβει τον Ανδρόνικο Γ΄. Ο Τάγαρις αρνήθηκε, λέγοντας ότι η εντολή είναι ανεφάρμοστη, κάτι που συμφώνησαν και οι άλλοι σύμβουλοι του Αυτοκράτορα. Έπειτα ο Ανδρόνικος Β΄ τον έστειλε πίσω στη Φιλαδέλφεια· την υπερασπίστηκε το 1324, όταν την πολιόρκησαν οι Τούρκοι, ώσπου έφθασε ο Αλέξιος Φιλανθρωπηνός και τους έδιωξε. 
Το 1329 εστάλει εναντίον του Ορχάν μπέη, του οποίου η δύναμη αυξανόταν. Ο Τάγαρις απεβίωσε μάλλον πριν το 1342.
Πρωτάθλημα χειροσφαίρισης Α1 εθνικής κατηγορίας γυναικών 2015-2016

Το πρωτάθλημα Ελλάδας χάντμπολ γυναικών της περιόδου 2015–16 ήταν το 23ο από την καθιέρωση της Α1 και συνολικά το 35ο πρωτάθλημα Ελλάδος στην ιστορία του γυναικείου χάντμπολ. Διεξήχθη με τη συμμετοχή επτά αντί οκτώ ομάδων, καθώς η έξι φορές πρωταθλήτρια Ορμή Πάτρας ανέστειλε τη λειτουργία της και αποχώρησε από το πρωτάθλημα χωρίς να αντικατασταθεί από κάποια άλλη ομάδα.
Πρωταθλήτρια αναδείχθηκε για 3η συνεχόμενη φορά η Νέα Ιωνία, καθώς επικράτησε στους τελικούς με 2-0 νίκες του ΠΑΟΚ έχοντας μειονέκτημα έδρας.

Σύστημα διεξαγωγής

Κατά την α' φάση (κανονική περίοδο) της διοργάνωσης οι επτά ομάδες αγωνίστηκαν σε δύο γύρους, σύνολο 14 αγωνιστικών με δύο "ρεπό" για κάθε ομάδα. 
Μετά την ολοκληρωση των αγώνων της κανονικής περιόδου, στη β' φάση οι ομάδες χωρίστηκαν σε δύο ομίλους, τον όμιλο των play off (ομάδες θέσεων 1 ως 4) και τον όμιλο των play out (θέσεις 5 ως 7), όπου μετέφεραν τους μισούς από τους βαθμούς της κανονικής περιόδου, κι αγωνίστηκαν σε δύο επιπλέον γύρους.
Μετά την ολοκλήρωση των αγώνων της β' φάσης προέκυψε και η τελική κατάταξη στις θέσεις 3 ως 7 με την 7η ομάδα να υποβιβάζεται στην Α2, ενώ οι δύο πρώτες ομάδες του ομίλου των play off συνέχισαν στη γ' φάση κι αγωνίστηκαν στους τελικούς, οι οποίοι κρίθηκαν στις δύο νίκες.
Ευκαρυωτικά κύτταρα

Γενικά

Από αυτό το είδος κυττάρων αποτελούνται όλοι οι πολυκύτταροι οργανισμοί, όπως τα φυτά και τα ζώα καθώς και ορισμένοι μονοκύτταροι οργανισμοί, όπως πρωτόζωα και φύκη. Τα κύτταρα του ανθρώπου είναι επίσης ευκαρυωτικά.
Βασικά μέρη ενός ευκαρυωτικού κυττάρου είναι α) η πλασματική μεμβράνη, β) το κυτταρόπλασμα και ο κυτταρικός πυρήνας. Εξετάζοντας τη δομή αυτών των κυττάρων, παρατηρείται ότι εξωτερικά περικλείονται από μία μεμβράνη και εσωτερικά ο πυρήνας διαχωρίζεται από το υπόλοιπο κύτταρο πάλι με μία μεμβράνη (πυρηνική μεμβράνη). Ανάμεσα στον πυρήνα και στην εξωτερική μεμβράνη, υπάρχουν οργανίδια, τα οποία είναι υπεύθυνα για τις διάφορες λειτουργίες του κυττάρου, όπως μιτοχόνδρια, λυσόσωμα, ριβόσωμα κ.α.
Τα ευκαρυωτικά κύτταρα εμφανίστηκαν στην εξέλιξη της ζωής πολύ αργότερα από τα προκαρυωτικά, τα οποία είναι απλούστερα στην δομή και δεν έχουν πυρήνα.
Πιερ (Νότια Ντακότα)

Ιστορία

Η περιοχή που βρίσκεται το Πιερ χρησιμοποιούταν από τους Ινδιάνους Αρικάρα. Το 1817 εκεί που είναι το Φορτ Πιερ κατασκευάστηκε ένα σταθμός εμπορίας γούνας, ο οποίος το 1831 αντικαταστάθηκε από ένα οχυρό, το οποίο το 1855 πέρασε στη κατοχή του αμερικανικού στρατού. Μετά την ανακάλυψη χρυσού στους Μαύρους Λόφους τη περίοδο 1876-1885, το Πιερ έγινε μετακομιστικό και εμπορικό κέντρο, το οποίο μεγάλωσε ακόμη περισσότερο λόγω της άφιξης του σιδηροδρόμου, καθώς έγινε σημαντικό κέντρο για το εμπόριο αγροτικών προϊόντων και ζώων. Το 1890, όταν είχε 3.235 κατοίκους, το Πιερ επιλέχθηκε ως πρωτεύουσα της νεοσύστατης πολιτείας της Νότιας Ντακότας. Επειδή ο πληθυσμός στην ανατολική Νότια Ντακότα ήταν πολύ μεγαλύτερος από αυτόν στην δυτική, το 1904 έγινε ψηφοφορία για την μετακίνηση της πρωτεύουσας. Κύριος αντίπαλος του Πιέρ ήταν το Μίτσελ, αλλά το Πιερ νίκησε με μεγάλη διαφορά. Το 1905 άρχισε η κατασκευή του καπιτωλίου στο Πιερ.

Οικονομία

Δέκα χιλιόμετρα βόρεια του Πιερ βρίσκεται το φράγμα Οάχι, ένα από τα μεγαλύτερα στο κόσμο όσον αφορά τον όγκο. Το φράγμα χρησιμοποιείται για τον έλεγχο των πλημμυρών και την παραγωγή ενέργειας. Ο μεγαλύτερος εργοδότης στη πόλη είναι η πολιτειακή κυβέρνηση. Σήμερα το Πιερ είναι το οικονομικό και εμπορικό κέντρο της κεντρικής Ντακότα. Η πόλη έχει επίσης σημαντική τουριστική κίνηση, ενώ την επισκέπτονται άνθρωποι για το κυνήγι και το ψάρεμα.
Perfect Strangers Live

Κομμάτια της συλλογής

CD 1

1. Highway Star (Blackmore, Gillan, Glover, Lord, Paice) - 6:34
 2. Nobody's Home (Blackmore, Gillan, Glover, Lord, Paice) - 4:24
 3. Strange Kind of Woman (Blackmore, Gillan, Glover, Lord, Paice) -8:18
 4. A Gypsy's Kiss (Blackmore, Gillan, Glover) - 5:58
 5. Perfect Strangers (Blackmore, Gillan, Glover) - 6:10
 6. Under the Gun (Blackmore, Gillan, Glover) - 5:58
 7. Knockin' at your Back Door (Blackmore, Gillan, Glover) - 8:13
 8. Lazy (Blackmore, Gillan, Glover, Lord, Paice) - 7:46
CD 2

9. Child in Time (Blackmore, Gillan, Glover, Lord, Paice) - 12:57
 10. Difficult to Cure (Beethoven) - 4:31
 11. Jon Lord Keyboard Solo (Lord) - 6:02

12. Space Truckin' (Blackmore, Gillan, Glover, Lord, Paice) - 15:06
 13. Black Night (Blackmore, Gillan, Glover, Lord, Paice) - 4:23
 14. Speed King (Blackmore, Gillan, Glover, Lord, Paice) - 7:11
 15. Smoke on the Water (Blackmore, Gillan, Glover, Lord, Paice) - 12:34
Έρικ Α΄ του Μεκλεμβούργου

Βιογραφία

Ήταν ο πρωτότοκος γιος του Αλβέρτου της Σουηδίας και, ως Αλβέρτου Γ΄, δούκα του Μεκλεμβούργου και της Ριχάρδις των Χάγκεν, κόρης του Όθωνα Α΄ κόμη του Σβερίν.
Το 1397 απεβίωσε στο Βίσμπυ της Σουηδίας σε ηλικία 32 ετών (ή μεγαλύτερος), άτεκνος.

Οικογένεια

Νυμφεύτηκε το 1396 τη Σοφία, κόρη του Μπόγκισλαβ ΣΤ΄ δούκα της Πομερανίας-Βόλγκαστ· δεν απέκτησαν τέκνα.